ประกาศการไฟฟ้าฝ่ายผลิตแห่งประเทศไทย

เรื่อง กำหนดเขตสำรวจสายส่งไฟฟ้าขนาด ๒๓๐ กิโลโวลต์

จากสถานีไฟฟ้าย่อยนครพนม ๒ ไปยังจุดเชื่อมนครพนม

ด้วยการไฟฟ้าฝ่ายผลิตแห่งประเทศไทย (กฟผ.) มีโครงการก่อสร้างสายส่งไฟฟ้าขนาด ๒๓๐ กิโลโวลต์ จากสถานีไฟฟ้าย่อยนครพนม ๒ ไปยังจุดเชื่อมนครพนม จังหวัดนครพนม

ดังนั้น อาศัยอำนาจตามความในมาตรา ๒๘ แห่งพระราชบัญญัติการไฟฟ้าฝ่ายผลิตแห่งประเทศไทย พ.ศ. ๒๕๑๑ แก้ไขเพิ่มเติมโดยพระราชบัญญัติการไฟฟ้าฝ่ายผลิตแห่งประเทศไทย (ฉบับที่ ๕) พ.ศ. ๒๕๓๕ จึงประกาศให้ทราบโดยทั่วกันว่า กฟผ. จะดำเนินการสำรวจทั่วไปเพื่อเลือกแนวสำหรับก่อสร้างสายส่งไฟฟ้าขนาด ๒๓๐ กิโลโวลต์ จากสถานีไฟฟ้าย่อยนครพนม ๒ ไปยังจุดเชื่อมนครพนม โดยจะมีการกำหนดเขตบริเวณที่ที่จะเดินสายไฟฟ้าด้านละไม่เกิน ๔๐ เมตร และจะทำการสำรวจในท้องที่ต่าง ๆ ดังนี้

จังหวัดนครพนม

๑. อำเภอท่าอุเทน          ตำบลเวินพระบาท    ตำบลรามราช

๒. อำเภอโพนสวรรค์       ตำบลนาใน

๓. อำเภอเมืองนครพนม   ตำบลอาจสามารถ    ตำบลหนองแสง    ตำบลนาราชควาย

                          ตำบลในเมือง         ตำบลนาทราย    ตำบลบ้านผึ้ง

                          ตำบลหนองญาติ     ตำบลโพธิ์ตาก

ทั้งนี้ ตั้งแต่พ้นกำหนดสามสิบวันนับแต่วันประกาศในราชกิจจานุเบกษา จนกว่างานสำรวจข้อมูลจะแล้วเสร็จ

ประกาศ ณ วันที่ ๒๓ มิถุนายน พ.ศ. ๒๕๕๑

สมบัติ  ศานติจารี

ผู้ว่าการการไฟฟ้าฝ่ายผลิตแห่งประเทศไทย